दुनियाभर में मनाया जा रहा 5वां अंतरराष्ट्रीय योग दिवस, पीएम मोदी ने कहा- धर्म और जाति से ऊपर है योग  
दुनियाभर में मनाया जा रहा पांचवां अंतरराष्ट्रीय योग दिवस
पीएम मोदी ने कहा- योग सबका है और सब योग के हैं
योग धर्म और जाति से ऊपर है: पीएम मोदी
उन्होंने कहा, 'आज के बदलते हुए समय में इलनेस से बचाव के साथ-साथ वेलनेस पर हमारा फोकस होना जरूरी है. यही शक्ति हमें योग से मिलती है, यही भावना योग की है, पुरातन भारतीय दर्शन की है. योग सिर्फ तभी नहीं होता जब हम आधा घंटा जमीन या मैट पर होते हैं.'
पीएम ने कहा, 'अब मुझे आधुनिक योग की यात्रा शहरों से गांवों की तरफ ले जानी है, गरीब और आदिवासी के घर तक ले जानी है. मुझे योग को गरीब और आदिवासी के जीवन का भी अभिन्न हिस्सा बनाना है. क्योंकि ये गरीब ही है जो बीमारी की वजह से सबसे ज्यादा कष्ट पाता है.'
योग दिवस पर देश के सभी स्थानों पर कार्यक्रम आयोजित किए गए. इस वर्ष कार्यक्रम का मुख्य विषय ‘हृदय के लिए योग' निर्धारित है. प्रधानमंत्री नरेन्द्र मोदी (PM Modi) पांचवें अंतरराष्ट्रीय योग दिवस (International Yoga Day) के मुख्य कार्यक्रम में भाग लेने के लिए गुरुवार की रात विशेष विमान से रांची पहुंचे थे. झारखंड की राज्यपाल द्रौपदी मुर्मू, मुख्यमंत्री रघुवर दास और वरिष्ठ मंत्री सीपी सिंह ने हवाई अड्डे पर उनका स्वागत किया था. प्रधानमंत्री ने रांची के राजभवन में रात्रि प्रवास किया था. 
आधिकारिक प्रवक्ता ने बताया कि प्रधानमंत्री मोदी (PM Modi) नई दिल्ली से विशेष विमान से रात्रि 10 बजकर 20 मिनट पर रांची पहुंचे थे. रांची में आज सुबह धुर्वा स्थित प्रभात तारा मैदान में पीएम मोदी ने चालीस हजार आम लोगों के साथ योग किया.
इससे पूर्व गुरुवार की शाम को मुख्यमंत्री दास ने कहा था कि अंतरराष्ट्रीय योग दिवस (International Yoga Day) के सफल आयोजन को लेकर सारी तैयारियां पूरी कर ली गई हैं. कार्यक्रम स्थल पर सुरक्षा के पुख्ता इंतजाम किए गए हैं. लोगों की सुविधाओं के लिए पुख्ता व्यवस्थाएं की गई हैं. इस वर्ष के कार्यक्रम के लिए मुख्य विषय 'हृदय के लिए योग' रखा गया है. लोगों को हृदय को मजबूत बनाए रखने और इसकी बीमारियों को दूर रखने के लिए योग के महत्व को बताया जा रहा है.योग दिवस के मुख्य कार्यक्रम में शामिल होने के बाद प्रधानमंत्री सुबह आठ बजे नई दिल्ली के लिए रवाना हो जाएंगे.